༄༅། །འཆི་མེད་འཕགས་མའི་སྙིང་ཏིག་ལས། །ཕྲིན་ལས་ཡེ་ཤེས་སྣང་བ་བཞུགས། །
༄༅༅། །འཆི་མེད་ཡིད་བཞིན་འཁོར་ལོ་ལ། །སྒོ་གསུམ་གུས་པས་ཕྱག་འཚལ་ནས། །གང་དེའི་ཟབ་མོའི་རྣལ་འབྱོར་ནི། །དངོས་གྲུབ་རྣམ་གཉིས་བསྒྲུབ་ཕྱིར་བཤད། །ས་མ་ཡ། དབེན་ཞིང་ཉམས་དགའི་གནས་མཆོག་ཏུ། །དབང་ཐོབ་དམ་ཚིག་ལ་གནས་པའི། །སྔགས་པས་དཀྱིལ་འཁོར་སྤྱི་མཐུན་དབུས། །བྷནྡྷ་དུམ་བུ་གསུམ་པའི་ནང་། །ཅོང་ཞི་བྲག་ཞུན་འབྲས་བུ་གསུམ། །དབང་པོ་ལག་པ་རྟག་ཏུ་ངུ་། །རྩ་བ་ལྔ་རྣམས་མཉམ་སྦྱར་བའི། །རིལ་བུ་སྲན་འཕོས་ཙམ་གྱིས་བཀང་། །དར་དམར་ཁ་བཅད་མཆོད་གཏོར་བཤམ། །བདེ་བའི་སྟན་ལ་མཉམ་གཞག་ནས། །སྦྱོར་དངོས་རྗེས་ཀྱིས་ཉམས་སུ་བླང་། །ས་མ་ཡ། སྔོན་འགྲོའི་དང་པོ་སྐྱབས་འགྲོ་ནི། །མདུན་མཁར་སྐྱབས་ཡུལ་གསལ་བཏབ་སྟེ། །ན་མོ། བདག་སོགས་འགྲོ་ཀུན་བྱང་ཆུབ་བར། །དཀོན་མཆོག་གསུམ་གྱི་ངོ་བོ་ཉིད། །བླ་མ་ཡིད་བཞིན་འཁོར་ལོ་ལ། །མི་ཕྱེད་གུས་པས་སྐྱབས་སུ་མཆི། །གཉིས་པ་སྨོན་འཇུག་སེམས་བསྐྱེད་ནི། །ཧོཿ མཁའ་མཉམ་སེམས་ཅན་མ་ལུས་ཀུན། །སྡུག་བསྔལ་མཚོ་ལས་བསྒྲལ་བྱའི་ཕྱིར། །རྗེ་བཙུན་འཕགས་མའི་རྣལ་འབྱོར་གྱིས། །འཆི་མེད་བསྒྲུབ་པར་སེམས་བསྐྱེད་དོ། །གསུམ་པ་ཡན་ལག་བདུན་པ་ནི། །ཧོཿ ཕྱོགས་དུས་རྒྱལ་བ་སྲས་བཅས་དང་། །ཡུམ་གྱུར་སྒྲོལ་མའི་ཞབས་པདྨོར། །ཞིང་རྡུལ་ཀུན་གྱི་གྲངས་སྙེད་ཀྱི། །སྒོ་གསུམ་གུས་པས་ཕྱག་འཚལ་ལོ། །ཕྱི་ནང་གསང་བ་བླ་མེད་པའི། །ཀུན་བཟང་མཆོད་སྤྲིན་རྒྱ་མཚོས་མཆོད། །སྡིག་སྒྲིབ་ཉེས་ལྟུང་མཐོལ་ཞིང་བཤགས། །ཚོགས་གཉིས་སྤྱོད་ལ་རྗེས་ཡི་རང་། །ཆོས་ཀྱི་འཁོར་ལོ་བསྐོར་བཞིན་དུ། །མྱ་ངན་མི་འདའ་བཞུགས་གསོལ་འདེབས། །དགེ་ཚོགས་བྱང་ཆུབ་སྙིང་པོར་བསྔོ། །གཞན་དོན་སངས་རྒྱས་མྱུར་འགྲུབ་ཤོག །ཚོགས་ཞིང་རང་ཐིམ་གཉིས་མེད་ངང་། །ལས་ཀྱི་ཁྲོ་བོའི་ང་རྒྱལ་གྱིས། །བཞི་པ་བགེགས་གཏོར་སྦྱིན་པ་ནི། །ཧཱུྃ། གདོད་ནས་འཁོར་འདས་དབྱེར་མེད་ཀྱང་། །གློ་བུར་འཁྲུལ་པའི་གདོན་བགེགས་ཀུན། །མཆོད་སྦྱིན་གཏོར་མ་འདི་ལོང་ལ། །རང་བཞིན་མེད་པའི་དབྱིངས་སུ་དེངས། །དྲག་སྔགས་བརྗོད་ཅིང་ཐུན་གྱིས་གཟིར། །རྡོ་རྗེའི་ལྟ་བས་བལྟས་ནས་ནི། །ལྔ་པ་སྲུང་བའི་འཁོར་ལོ་བསྒོམ། །ཧྲཱིཿསྣང་སྲིད་སྣོད་བཅུད་ཐམས་ཅད་ཀུན། །རྡོ་རྗེ་སྲུང་བའི་གུར་ཁང་དང་། །ལྷ་སྔགས་གཉུག་མའི་ཡེ་ཤེས་ལས། །མཚམས་ཀྱི་དཀྱིལ་འཁོར་ལྷུན་གྱིས་གྲུབ། །བཛྲ་ཛྙཱ་ན་རཀྵ་ཨོཾ་ཨཱཿཧཱུྃ། དྲུག་པ་བྱིན་ཆེན་དབབ་པ་ནི། །བདག་ཉིད་འཕགས་མའི་གསལ་སྣང་བཅས། །འོད་ཟེར་སྤྲིན་དང་གདུང་བའི་གླུ། །སྤོས་དང་རོལ་མོའི་བརྡས་བསྐུལ་ཏེ། །ཕྱོགས་བཅུ་དུས་བཞིའི་རྩ་གསུམ་ལྷ། །འཕགས་མའི་གསང་གསུམ་ཕྱག་རྒྱར་སད། །བདག་གནས་སྒྲུབ་པའི་རྫས་ལ་ཐིམས། །བྱིན་རླབས་གཟི་བྱིན་འབར་བར་བསམ། །ཨོཾ་ཨཱཿཧཱུྃ། ཨ་ཡ་ལ་ཅ། ས་མ་ཡ་ཧོཿ ས་མ་ཡ་སྟྭཾ། གཞི་དབྱིངས་ཆོས་སྐུའི་ཕོ་བྲང་ནས། །གཞི་སྣང་སོ་སོར་ཀུན་རྟོག་པ། །པདྨའི་རིགས་མཆོག་བཅོམ་ལྡན་འདས། །ཡིད་བཞིན་འཁོར་ལོ་ཚེ་འཕེལ་མས། །གནས་འདིར་བྱིན་ཕོབ་དབང་མཆོག་སྐུར། །ལུས་ངག་ཡིད་ལ་ཡེ་ཤེས་སྐྱེད། །ཚེ་བསོད་དཔལ་འབྱོར་ཉམས་རྟོགས་སྤོར། །མཆོག་དང་ཐུན་མོང་དངོས་གྲུབ་སྩོལ། །ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། ཛྙཱ་ན་བཛྲ་ས་མ་ཡ་ཨཱ་བེ་ཤ་ཡ་ཨ་ཨཱཿ ཧྲཱིཾ་ཧྲཱིཾ་ཕེཾ་ཕེཾ། ཧཱུྃ་ཧཱུྃ་ཧཱུྃ། ཛཿཧཱུྃ་བྃ་ཧོཿ བདུན་པ་མཆོད་རྫས་བྱིན་རླབས་ནི། ཨོཾ་ཨཱཿཧཱུྃ། གནས་ཡུལ་བདེ་ཆེན་པདྨོ་བཀོད། །དག་པ་རབ་འབྱམས་ཞིང་གི་དབུས། །ཕྱི་ནང་གསང་བའི་མཆོད་རྫས་ཀུན། །ནམ་མཁའ་མཛོད་ཀྱི་འཁོར་ལོར་གྱུར། །ཨོཾ་ཨཱཿཧཱུྃ་སརྦ་པཱུ་ཛ་མེ་གྷ་ས་མ་ཡེ་ཧཱུྃ། ས་མ་ཡ། རྒྱ་རྒྱ་རྒྱ། གཉིས་པ་དངོས་གཞིའི་ལས་རིམ་ལ། དང་པོ་དམ་ཚིག་བསྐྱེད་པ་ནི། །ཨོཾ་མ་ཧཱ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅ཧཾ། འཁོར་འདས་ཆོས་ཀུན་གཟོད་མ་ནས། །འོད་གསལ་དེ་བཞིན་ཉིད་དབྱིངས་ལས། །ཟུང་འཇུག་ཀུན་སྣང་སྙིང་རྗེའི་རྩལ། །རྒྱུ་ཡི་ཏིང་འཛིན་ཏཱྃ་དཀར་པོ། །མཁའ་ལས་འཇའ་ཚོན་བཞིན་དུ་ཤར། །འོད་འཕྲོས་སྣོད་བཅུད་དངོས་འཛིན་སྦྱངས། །འབྱུང་ལྔ་ཡུམ་གྱི་མཁའ་ཀློང་དུ། །ནོར་བུ་ཆུ་ཤེལ་ལས་གྲུབ་པའི། །ཐར་པ་ཆེན་པོའི་གཞལ་མེད་ཁང་། །གྲུ་བཞི་སྒོ་བཞི་མཚན་ཉིད་རྫོགས། །ཡིད་བཞིན་རིན་ཆེན་ཏོག་གིས་མཛེས། །རྟ་བབས་ཆོས་འཁོར་རི་དྭགས་གདུགས། །ཕ་གུ་དྲྭ་བ་དྲྭ་ཕྱེད་དང་། །ཤར་བུ་མདའ་ཡབ་རྒྱན་གྱིས་བརྒྱན། །འདོད་སྣམ་མཆོད་པའི་ལྷ་མོ་དང་། །ཕྱི་རོལ་འཇིག་རྟེན་སྐྱོང་བས་བསྐོར། །དེ་དབུས་པདྨ་འདབ་བཞིའི་སྟེང་། །ཐབས་ཤེས་ཉི་ཟླ་ཁ་སྦྱོར་དབུས། །ཟུང་འཇུག་ཏཱྃ་ཡིག་སྙོམས་པར་ཞུགས། །དེ་ལས་འོད་འཕྲོས་འཕགས་པ་མཆོད། །འཁོར་འདས་དྭངས་བཅུད་གཅིག་ཏུ་འདུས། །ཡོངས་གྱུར་ཡེ་ཤེས་སྒྱུ་མའི་སྐུ། །དུས་གསུམ་རྒྱལ་པའི་ཕྲིན་ལས་བདག །འཆི་མེད་ཡིད་བཞིན་འཁོར་ལོ་ནི། །རབ་དཀར་ཞལ་གཅིག་ཕྱག་གཉིས་མ། །ཕྱག་གཡས་མཆོག་སྦྱིན་གཡོན་པ་ནི། །དཀོན་མཆོག་གསུམ་མཚོན་སྐྱབས་སྦྱིན་རྒྱས། །ཨུཏྤ་ལར་གནས་ཚེ་བུམ་བསྣམས། །ཞི་འཛུམ་ཡེ་ཤེས་སྤྱན་བདུན་ལྡན། །དར་དང་རིན་ཆེན་རྒྱན་གྱིས་མཛེས། །ཞབས་གཉིས་རྡོ་རྗེའི་སྐྱིལ་ཀྲུང་གིས། །པདྨ་ཟླ་བའི་གདན་ལ་བཞུགས། །རང་འོད་ཐབས་མཆོག་གར་གྱི་དབང་། །པདྨ་ཚེ་བུམ་བསྣམས་པས་འཁྲིལ། །རྗེས་ཆགས་བདེ་ཆེན་དགའ་བ་བཞིར། །སྙོམས་པར་ཞུགས་པའི་མཁའ་གསང་ནས། །བྱང་སེམས་ས་བོན་ཏཱྃ་དང་བྷྲཱུྃ། །ཧྲཱིཿཧཱུྃ་འཕྲོ་འདུའི་སྦྱོར་བ་ལས། །ཤར་དུ་རྡོ་རྗེ་སྒྲོལ་མ་མཐིང་། །མཆོག་སྦྱིན་ཨུཏྤལ་རྡོ་རྗེ་བསྣམས། །ལྷོ་རུ་རིན་ཆེན་སྒྲོལ་མ་སེར། །མཆོག་སྦྱིན་ཨུཏྤལ་རིན་ཆེན་བསྣམས། །ནུབ་ཏུ་པདྨའི་སྒྲོལ་མ་དམར། །མཆོག་སྦྱིན་ཨུཏྤལ་ལྕགས་ཀྱུ་བསྣམས། །བྱང་དུ་ལས་ཀྱི་སྒྲོལ་མ་ནག །མཆོག་སྦྱིན་ཨུཏྤལ་རལ་གྲི་བསྣམས། །ཐམས་ཅད་དར་དང་རིན་ཆེན་བརྒྱན། །ཞི་རྒྱས་དབང་དྲག་ཉམས་དང་ལྡན། །ཞབས་ཟུང་ཕྱེད་སྐྱིལ་པད་ཟླར་བཞུགས། །སླར་ཡང་ཛཿཧཱུྃ་བྃ་ཧོཿའཕྲོས། །སྒོ་བཞིར་པད་ཉིའི་གདན་གྱི་སྟེང་། །རྡོ་རྗེ་ལྕགས་ཀྱུ་ཞགས་པ་དང་། །ལྕགས་སྒྲོག་དྲིལ་བུའི་སྒྲོལ་མ་ནི། །དཀར་སེར་དམར་ལྗང་ཞི་ཁྲོའི་ཉམས། །རང་རྟགས་ཕྱག་མཚན་ཨུཏྤལ་བསྣམས། །བརྐྱང་བསྐུམ་གར་གྱིས་བདུད་བཞི་བརྫིས། །དར་དང་རཏྣའི་རྒྱན་གྱིས་མཛེས། །བར་མཚམས་རྩ་གསུམ་ཆོས་སྲུང་ཚོགས། །དབྱིངས་ལས་ཡེ་ཤེས་རང་ཤར་བའི། །སྒྱུ་འཕྲུལ་དྲྭ་བ་ཆེན་པོའི་ཚུལ། །ཉི་མ་དང་ནི་འོད་ཟེར་བཞིན། །སོ་སོའི་རིགས་ཀྱི་ཚོམ་བུར་བཅས། །སྣང་སྲིད་གཞིར་བཞེངས་ཆེན་པོའི་ལྷ། །མ་བསྐྱེད་ཡེ་རྫོགས་ཚུལ་དུ་གསལ། །ཀུན་ཀྱང་སྤྱི་མགྲིན་ཐུགས་ཀ་རུ། །རྡོ་རྗེ་གསུམ་གྱི་ཡི་གེས་མཚན། །དེ་ལས་འཕྲོས་པའི་འོད་ཟེར་གྱིས། །ཡེ་ཤེས་སེམས་དཔའ་སྤྱན་དྲངས་བསམ། །གཉིས་པ་ཡེ་ཤེས་བསྐུལ་བ་ནི། །ཧྲཱིཿ སོ་སོར་ཀུན་ཏུ་རྟོག་པ་ཡི། །ཡེ་ཤེས་ཆེན་པོ་ཚེ་ཡི་ལྷ། །འོད་དཔག་མེད་པའི་དབུ་རྒྱན་ཅན། །དུས་གསུམ་སངས་རྒྱས་ཕྲིན་ལས་མ། །ཚུར་གཤེགས་ཡིད་བཞིན་འཁོར་ལོ་འཆང་། །རིགས་ཀྱི་ཚོམ་བུ་སྤྲུལ་འཁོར་བཅས། །ཆོས་སྐུ་སྐྱེ་བ་མེད་པ་ལས། །སྐྱེ་བའི་ཆོ་འཕྲུལ་གཟུགས་ཀྱི་སྐུ། །སྙིང་རྗེ་ཆེན་པོའི་ཐུགས་དམ་གྱིས། །སྒྲུབ་ལ་དངོས་གྲུབ་མཆོག་སྩོལ་ཕྱིར། །དམ་ཚིག་དཀྱིལ་འཁོར་འདིར་དགོངས་ལ། །རྡོ་རྗེའི་ཡེ་ཤེས་བསྐྱེད་དུ་གསོལ། །ས་མ་ཡ་ཧོཿ ས་མ་ཡ་སྟྭཾ། ཨེ་ཨཱ་ར་ལཱི་ཧྲཱིཾ་ཧྲཱིཾ་ཛཿ ཛྙཱ་ན་སཏྭ་ཨ་ཨཱཿ གསུམ་པ་བརྟན་པར་བྱ་བ་ནི། དབྱིངས་ནས་སྤྱན་དྲངས་ཡེ་ཤེས་པ། །དམ་ཚིག་འཁོར་ལོར་དགུག་གཞུག་བཅིང་། །དགྱེས་མཉམ་ཆེན་པོར་རོ་གཅིག་བསམ། །ཨོཾ། རྡོ་རྗེའི་ཡེ་ཤེས་བླ་མེད་པའི། །སྐུ་གསུང་ཐུགས་ཀྱི་ཕྱག་རྒྱ་ནི། །ཏིང་འཛིན་སྤྲུལ་པའི་ལྷ་ཚོགས་དང་། །དབྱེར་མེད་ཆེན་པོར་བརྟན་པར་བཞུགས། །བཛྲ་ཛྙཱ་ན་ཛཿཧཱུྃ་བྃ་ཧོཿ ས་མ་ཡ་ཏིཥྛ་ལྷན། བཞི་པ་གུས་ཕྱག་འཚལ་བ་ནི། ཧྲཱིཿ འཆི་མེད་འཕགས་མའི་དཀྱིལ་འཁོར་པ། །གདོད་ནས་རང་དང་ལྷན་ཅིག་སྐྱེས། །གཉིས་འཛིན་བྲལ་བ་ལྟ་བའི་ཕྱག །དག་མཉམ་ཆོས་སྐུའི་དབྱིངས་སུ་འཚལ། །ཨ་ལ་ལ་ཧོཿ ཨ་ཏི་པུ་ཧོཿ པྲ་ཏཱིཙྪ་ཧོཿ ལྔ་པ་མཆོད་པ་དབུལ་བ་ནི། རང་ལས་རྡོ་རྗེའི་ལྷ་མོའི་ཚོགས། །ནམ་མཁའ་གང་བར་རབ་སྤྲོས་ཏེ། །མཆོད་པའི་སྤྲིན་ཆེན་གཏིབས་པར་བསམ། །ཨོཾ། དངོས་འབྱོར་ཡིད་ཀྱིས་རྣམ་སྤྲུལ་པའི། །ཞིང་ཁམས་རྒྱ་མཚོའི་མཆོད་རྫས་ཀུན། །འཕགས་མ་ཡིད་བཞིན་འཁོར་ལོར་འབུལ། །བཞེས་ནས་འཆི་མེད་དངོས་གྲུབ་སྩོལ། །ཨོཾ་ཨཱརྱ་ཏཱ་རཱ་ས་པ་རི་ཝ་ར་ཨརྒྷཾ་པཱདྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བིདྱཱ་ཤབྡ་པྲ་ཏཱིཙྪ་སྭཱ་ཧཱ། །ཨོཾ། ཡུལ་དང་དབང་པོར་འབྲེལ་བ་ཡི། །གཟུང་འཛིན་བདེ་བ་ཆེན་པོར་ཤར། །རྡོ་རྗེའི་གཟུགས་སྒྲ་དྲི་རོ་རེག །མཆོད་པའི་ཕྱག་རྒྱ་ཆེན་པོར་བཞེས། །ཨཱརྱ་ཏཱ་རཱ་ས་པ་རི་ཝཱ་ར་རཱུ་པ་ཤབྡ་གནྡྷེ་ར་ས་སྤརྴེ་པྲ་ཏཱིཙྪ་སྭཱ་ཧཱ། ཨོཾ། རྩ་བརྒྱད་སྟོང་སྦྱར་ཨ་མྲྀ་ཏ། །ཁམས་གསུམ་བསྒྲལ་བའི་རཀྟའི་བཅུད། །འདོད་ཡོན་ལྔ་ལྡན་བ་ལིཾ་ཏས། །དཀྱིལ་འཁོར་ལྷ་ཚོགས་མཉེས་གྱུར་ཅིག །སརྦ་པཉྩ་ཨ་མྲྀ་ཏ་མ་ཧཱ་རཀྟ་མ་ཧཱ་བ་ལིཾ་ཏ་ཁཱ་ཧི། །ཨཱཿ མཆོད་བྱ་མཆོད་བྱེད་མཆོད་ཡུལ་སོགས། །འཁོར་གསུམ་སྤྲོས་པ་ལས་འདས་པའི། །རང་བཞིན་འོད་གསལ་བྱང་ཆུབ་སེམས། །མཆོག་གི་མཆོད་པ་ཆེན་པོར་བཞེས། །སརྦ་དྷརྨ་དྷཱ་ཏུ་ཨཱཏྨ་ཀོ྅ཧཾ། དྲུག་པ་རྡོ་རྗེའི་གླུ་ཡིས་བསྟོད། ཨོཾ། འཇིག་རྟེན་དབང་ཕྱུག་སྙིང་རྗེའི་བདག །ཞལ་གྱི་ཆུ་སྐྱེས་ལས་བྱུང་བ། །དུས་གསུམ་སངས་རྒྱས་སྐྱེད་མཛད་ཡུམ། །ཡིད་བཞིན་འཁོར་ལོ་ཁྱོད་ལ་བསྟོད། །དྲི་མེད་ཟླ་བ་ནོར་བུའི་མདོག །མཆོག་སྦྱིན་ཨུཏྤལ་ཕྱག་རྒྱ་ཅན། །ཞི་འཛུམ་མཚན་དཔེའི་དཔལ་འབར་བའི། །རྡོ་རྗེའི་སྐུ་ལ་ཕྱག་འཚལ་བསྟོད། །དབྱངས་ཀྱི་ཡན་ལག་རྒྱ་མཚོ་ལས། །ཞི་བསིལ་བདུད་རྩིའི་ཆར་འབེབས་པས། །སེམས་ཅན་ཁམས་རྣམས་སད་མཛད་པ། །ཚངས་པའི་གསུང་ལ་ཕྱག་འཚལ་བསྟོད། །མཁྱེན་དང་བརྩེ་བའི་ཡེ་ཤེས་ཀྱིས། །ཤེས་བྱ་ཀུན་ལ་སྙོམས་པར་འཇུག །བསམ་གྱིས་མི་ཁྱབ་ཕྱག་རྒྱ་ཆེ། །འོད་གསལ་ཐུགས་ལ་ཕྱག་འཚལ་བསྟོད། །གང་གིས་ཁྱོད་ལ་གསོལ་བཏབ་པས། །དེ་ལ་དེ་མ་ཐག་བྱིན་རློབ། །དངོས་གྲུབ་འདོད་དགུ་སྩོལ་མཛད་པའི། །ཡོན་ཏན་ཕ་མཐའ་ཡས་ལ་བསྟོད། །མཚན་དང་སྐུ་ཡི་བཀོད་པ་དང་། །རིག་པའི་གསང་སྔགས་སྣ་ཚོགས་པས། །ཞི་རྒྱས་དབང་དང་མངོན་སྤྱོད་ཀྱི། །ཕྲིན་ལས་ལྷུན་གྱིས་གྲུབ་ལ་བསྟོད། །ཆོས་ཉིད་གཅིག་ལས་མ་གཡོས་ཀྱང་། །གདུལ་བྱའི་བསམ་པ་ཇི་བཞིན་ཏུ། །སྒྱུ་འཕྲུལ་དྲྭ་བའི་ཚུལ་སྟོན་པ། །དཀྱིལ་འཁོར་ལྷ་ཚོགས་ཀུན་ལ་འདུད། །བདུན་པ་བཟླས་པ་བྱ་བ་ལ། །ཐུགས་དམ་ཉེ་བར་བསྙེན་པ་ནི། །རང་ཉིད་འཕགས་མའི་ཐུགས་ཀ་རུ། །ཡེ་ཤེས་སེམས་དཔའ་ཚེ་དཔག་མེད། །དཀར་གསལ་མཉམ་གཞག་ཚེ་བུམ་འཛིན། །དར་དང་རིན་ཆེན་རྒྱན་གྱིས་མཛེས། །རྡོ་རྗེའི་སྐྱིལ་ཀྲུང་པད་ཟླར་བཞུགས། །འོད་དང་འོད་ཟེར་འཕྲོ་བ་ཡི། །ཐུགས་དབུས་ཆུ་སྐྱེས་ཉི་ཟླའི་དབུས། །འདི་མཐར་སྔགས་ཀྱི་ཕྲེང་བས་བསྐོར། །བཟླས་པས་ཐུགས་དམ་རྒྱུད་བསྐུལ་ཏེ། །འོད་ཀྱི་སྣང་བ་མཐའ་ཡས་པ། །གཙུག་ཏོར་ནོར་བུའི་རྩེ་ནས་འཐོན། །དེ་ལས་འཕགས་མ་རྣམ་པར་རྒྱལ། །ཆུ་ཤེལ་མདོག་ཅན་ཕྱག་གཡས་ཀྱིས། །སྐྱབས་སྦྱིན་ཕྱག་རྒྱས་ལྕགས་ཀྱུ་དང་། །གཡོན་པས་མཆོག་སྦྱིན་ཚེ་བུམ་བསྣམས། །འོད་དང་འོད་ཟེར་དང་བཅས་པ། །གྲངས་མེད་ཉི་ཟེར་རྡུལ་ལྟར་འཕྲོས། །དཀྱིལ་འཁོར་ལྷ་ཚོགས་ཐམས་ཅད་དང་། །ཕྱོགས་བཅུའི་རྒྱལ་བ་སྲས་དང་བཅས། །ཡི་དམ་དཔའ་བོ་རྣལ་འབྱོར་མ། །རྡོ་རྗེའི་ཆོས་